কালকিনির চিত্র তুলে ধরতে গিয়ে লিখেন, শ্রদ্ধেয় তাহমিনা সিদ্দিক, আপনি জানেন, ১৯৯১ এর পূর্বে আমাদের নির্বাচনি এলাকা কালকিনির সাধারণ চিত্র আজকের মতো ছিল না। সাধারণ চিত্র ছিল ভয়াবহ। এলাকা ছিল সন্ত্রাসের জনপদ হিসেবে পরিচিত। আইন-শৃঙ্খলা পরিস্থিতি ছিল অত্যন্ত নাজুক। সে সময় এলাকার একটি কাজের সুবাদে তৎকালীন আইজিপির সাথে আমি সাক্ষাৎ করেছিলাম। তিনি আমার বাড়ি কালকিনি শুনে আঁতকে উঠে বলেছিলেন- ‘কালকিনি একটি প্রত্যন্ত সন্ত্রাসী জনপদ’। সে সময় মানুষ সড়কে, নদীতে নিরাপদে, নির্বিঘেœ চলতে পারত না। যোগাযোগ ব্যবস্থাও ছিল অত্যন্ত নাজুক। এ সময় আমাদের নির্বাচনি এলাকাসহ পুরো কালকিনি অঞ্চল ছিল উন্নয়ন বঞ্চিত; ছিল অবহেলিত এবং নির্বান্ধব। আমি এলাকার সন্তান হিসেবে, আমার একটি সুন্দর স্বপ্ন বাস্তবায়নে এ অঞ্চলে কাজ শুরু করি। আজ এই প্রত্যন্ত ও অবহেলিত অঞ্চলে রাস্তা হয়েছে, ব্রিজ হয়েছে, কালভার্ট হয়েছে। পাকা সড়ক হয়েছে, গাড়ি চলছে। সড়ক ও সেতুর বন্ধনে এলাকা সংযুক্ত হয়েছে। এমনকি বিলের মধ্য দিয়েও রাস্তা হয়েছে, খোয়াজপুর হতে বাঁশগাড়ী খাসেরহাটের মধ্যে ১৮ কিলোমিটার সড়কটি বাঁশগাড়ী ও লক্ষ্মীপুর দুটি বিচ্ছিন্ন দ্বীপকে একত্র করেছে। বাঁশগাড়ী-লক্ষ্মীপুরের এ রাস্তাটি করতে ৩২টি ব্রিজ নির্মাণ করতে হয়েছে। আগে এখানে নৌকায় দাঁড়িয়ে আমাকে জনসভা করতে হতো। সে এলাকা দুটি আজ সড়ক নেটওয়ার্কে সম্পৃক্ত। এলাকা দুটিতে প্রভূত উন্নয়ন হয়েছে। অন্ধকার জনপদে আলো জ্বলছে। সন্ত্রাস পুরোপুরি নির্মূল না হলেও সন্ত্রাস একেবারে শুন্যের কাছাকাছি এসে পৌঁছেছে। এলাকায় শান্তি ও সৌহার্দ্য বিদ্যমান। স্কুল হয়েছে, কলেজ হয়েছে, শিক্ষার ব্যাপক প্রসার ঘটেছে। আমাদের নির্বাচনি এলাকায় বিদ্যমান ৮টি কলেজের মধ্যে ৬টি কলেজই আমার সরাসরি আর্থিক সহযোগিতায় প্রতিষ্ঠিত হয়েছে। এ ছাড়া এখানে অনেক স্কুল ও মাদরাসা এবং ১৩৫টি প্রাথমিক বিদ্যালয়ে প্রতিষ্ঠায় আমি সরাসরি সহযোগিতা করেছি। এসব প্রতিষ্ঠানে সুষ্ঠু পরিবেশে পাঠদান চলছে। এসব প্রতিষ্ঠানে কোনো নেতিবাচক ছাত্র রাজনীতি নেই। আছে শুধু পড়াশুনা। সমগ্র বাংলাদেশের প্রেক্ষাপটে শিক্ষাঙ্গনে এ ধরনের পরিবেশ খুবই বিরল। এলাকার এসব শিক্ষা প্রতিষ্ঠানের অবকাঠামোগত উন্নয়ন হয়েছে। সার্বিক উন্নয়নের ছোঁয়ায় এলাকা আলোকিত হয়েছে। ছাত্র-ছাত্রীদের কল-কাকলিতে এলাকা আজ মুখরিত। আর্থনীতিক কর্মকাণ্ড বেড়েছে। বাজার হয়েছে। এক অপার শান্তি নেমে এসেছে এলাকায়। আপনি জানেন, এটা সম্ভব হয়েছে- এলাকার জনগণের সহযোগিতা এবং আমার ঐকান্তিক আগ্রহ ও উদ্যোগে। আমার স্বপ্নপূরণে, এলাকার উন্নয়নে আপনাদের সহযোগিতা নিয়ে আমি নিরলসভাবে কাজ করেছি।